Broj: 711-I-418-P-43/22-02-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev **Karla Nikolovskog, iz Sektora za upravljanjem ljudskim resursima i pravnih poslova trgovačkog društva Zagrebački holdinga d.o.o.,** za davanjem očitovanja Povjerenstva**,** na 156. sjednici, održanoj dana 27. siječnja 2021., daje sljedeće

**OČITOVANJE**

1. **Ravnatelj Gradske ljekarne Zagreb, direktor trgovačkog društva ZagrebGal d.o.o. i direktor društva Gradska Plinara Bjelovar d.o.o. nisu obveznici iz članka 3. ZSSI-a.**
2. **Sukladno članku 18. stavku 2. ZSSI-a, članovi uprave Zagrebačkog holdinga d.o.o. mogu biti članovi najviše dvaju nadzornih odbora povezanih trgovačkih društava te u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, ali bez prava na naknadu o ovim ulogama.**

Obrazloženje

Zahtjev za mišljenjem podnio je Karlo Nikolovski, iz Sektora za upravljanjem ljudskim resursima i pravnih poslova Odjela pravnih poslova trgovačkog društva Zagrebački holding d.o.o. U knjigama ulazne pošte Povjerenstva zahtjev je zaprimljen 21. siječnja 2022. pod poslovnim brojem 711-U-871-P-43/22-01-5, povodom kojeg se vodi predmet broj P-43/22.

U predmetnom zahtjevu podnositelj postavlja pitanje smatra li se ravnatelj ustanove Gradska ljekarna Zagreb, Zagreb, Kralja Držislava 6, OIB: 37268254106 obveznikom iz članka 3. stavka 1. podstavak 65. ZSSI-a.

Navodi da odredbe članka 3. stavak 1. podstavak 65. obuhvaćaju isključivo ustanove u zdravstvu kojima je osnivač Republika Hrvatska ili jedinica lokalne i područne (regionalne) samouprave dok je Gradska ljekarna Zagreb ustanova koja obavlja zdravstvenu djelatnost i djelatnosti upisane u sudski registar te u privitku dostavlja Statut ustanove. Nadalje navodi da je osnivač Gradske ljekarne Zagreb društvo Zagrebački holding d.o.o., a ne Grad Zagreb zbog čega drži da ravnatelj te ustanove nije obveznik ZSSI-a, ali traži tumačenje Povjerenstva u pogledu toga pitanja.

Također podnositelj postavlja pitanje smatra li se direktor trgovačkog društva ZagrebGal d.o.o., Zagreb, Bani 98, OIB:34457977233obveznikom iz članka 3. stavka 1. podstavak 40. ZSSI-a. U zahtjevu obrazlaže da je ZagrebGal d.o.o. trgovačko društvo u stopostotnom vlasništvu ustanove Gradska ljekarna Zagreb, koja ustanova je u vlasništvu Zagrebačkog holdinga d.o.o. čiji jedini član Grad Zagreb.

Kako je člankom 3. stavkom 1. podstavkom 40. ZSSI-a. propisano je da su obveznici toga zakona i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave drži da se ta zakonska odredba ne odnosi na direktora trgovačkog društva ZagrebGal d.o.o., no traži tumačenje Povjerenstva.

Također, podnositelj traži tumačenje Povjerenstva, smatra li se direktor trgovačkog društva Gradska Plinara Bjelovar d.o.o., Bjelovar, Blajburških žrtava 18, OIB:72439215688, obveznikom iz članka 3. stavka 1. podstavak 40. ZSSI-a.

U zahtjevu obrazlaže da je Gradska Plinara Bjelovar d.o.o. trgovačko društvo u stopostotnom vlasništvu Gradske Plinare Zagreb d.o.o. koja je u stopostotnom vlasništvu Zagrebačkog holdinga d.o.o. čiji je jedini član Grad Zagreb.

Podnositelj također traži obrazloženje članka 18. ZSSI-a te odgovor na pitanje mogu li članovi uprave Zagrebačkog holdinga d.o.o. biti članovi nadzornih odbora u društvima kćerima Zagrebačkog holdinga d.o.o. Izlaže kako je član uprave Zagrebačkog holdinga d.o.o. koji je obveznik ZSSI-a, član nadzornih odbora u četiri ovisna društva Zagrebačkog holdinga d.o.o. i to Gradska Plinara Zagreb d.o.o., Gradska Plinara Zagreb - Opskrba d.o.o., Vodoopskrba i odvodnja d.o.o. i Gradsko stambeno komunalno gospodarstvo d.o.o., dok su neki članovi uprave Zagrebačkog holdinga d.o.o. članovi upravnog vijeća ustanove Gradska ljekarna Zagreb.

S obzirom da Zakonom o trgovačkim društvima nije propisano ograničenje za društvo osnivača u smislu da članovi uprava takvog društva ne bi smjeli biti istovremeno u nadzornom odboru ovisnih društava postavlja pitanje znači li da članovi uprave Zagrebačkog holdinga d.o.o. ne mogu biti članovi nadzornih odbora u svojim povezanim društvima odnosno članovi ustanova ili da mogu to biti u najviše po dva nadzorna odbora i upravna vijeća.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. stavkom 1. podstavkom 65. ZSSI-a. propisano je da su obveznici toga Zakona ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave a podstavkom 40. da su obveznici toga Zakona i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Uvidom u Sudski registar utvrđeno je da je Gradska ljekarna Zagreb Kralja Držislava 6, Zagreb, OIB: 37268254106 ustanova čiji je osnivač Zagrebački holding d.o.o., Ulica grada Vukovara 41, Zagreb OIB: 85584865987, dok iz izvatka Trgovačkog suda u Zagrebu za to trgovačko proizlazi da je osnivač i jedini član istog Grad Zagreb.

Kako Gradska ljekarna Zagreb, nije ustanova u zdravstvu kojoj je osnivač Republika Hrvatska ili jedinica lokalne i područne (regionalne) samouprave, nego trgovačko društvo, Zagrebački holding d.o.o., ravnatelj Gradske ljekarne Zagreb nije obveznik ZSSI-a u smislu članka 3. stavak.1. podstavak 65. te ga stoga ne obvezuju odredbe toga Zakona.

Nadalje, uvidom u Sudski registar utvrđeno je da je trgovačko društvo ZagrebGal d.o.o. u stopostotnom vlasništvu ustanove Gradska ljekarna Zagreb, koja ustanova je u vlasništvu Zagrebačkog holdinga d.o.o. čiji jedini član je Grad Zagreb.

Kako ZagrebGal d.o.o. nije trgovačko društvo u kojem jedinica lokalne i područne (regionalne) samouprave ima većinski udio niti je u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, to predsjednik i članovi uprave trgovačkog društava ZagrebGal d.o.o. nisu obveznici ZSSI-a u smislu članka 3. stavak.1. podstavak 40.

Uvidom u Sudski registar utvrđeno je da je trgovačko društvo Gradska Plinara Bjelovar d.o.o. OIB: 72439215688 trgovačko društvo čiji je osnivač i jedini član Gradska Plinara Zagreb d.o.o. OIB: 20985255037.

 Osnivač i jedini član Gradske Plinare Zagreb d.o.o. je Zagrebački holdinga d.o.o. čiji je osnivač i jedini član Grad Zagreb.

Kako Gradska Plinara Bjelovar d.o.o. nije trgovačko društvo u kojem jedinica lokalne i područne (regionalne) samouprave ima većinski udio niti je u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, predsjednik i članovi uprave trgovačkog društava Gradska Plinara Bjelovar d.o.o. nisu obveznici ZSSI-a u smislu članka 3. stavak.1. podstavak 40.

Člankom 3. ZSSI-a nije propisano da bi predsjednici i članovi uprava trgovačkih društava čiji je osnivač trgovačko društvo osnovano od strane trgovačkog društava u vlasništvu jedinica lokalne i područne (regionalne) samouprave bili obveznici u smislu odredbi istog zakona te ih stoga ne obvezuju odredbe toga Zakona.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 3. stavkom 1. podstavkom 40. ZSSI-a. propisano je da su obveznici toga zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave te su stoga predsjednik i članovi uprave Zagrebačkog holdinga d.o.o. čiji osnivač i jedini član je Grad Zagreb obveznici ZSSI-a.

Stoga članovi uprave Zagrebačkog holdinga d.o.o. mogu biti članovi najviše dvaju nadzornih odbora povezanih trgovačkih društava, ali bez prava na naknadu.

Također isti mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Karlo Nikolovski, osobna dostava
2. Objava na internetskoj stranici Povjerenstva
3. Pismohrana